અહીં વિદ્યાર્થીઓ માટે આવાસ યોજના એટલે કે રહેઠાણની વ્યવસ્થા પણ છે. વિદ્યાર્થીઓ માટે તેમ જ વિદ્યાર્થિનીઓ માટે અલગ અલગ શૌચાલયની વ્યવસ્થા પણ છે. સંસ્થા તરફથી વિદ્યાર્થીઓને યુનિફોર્મ પણ આપવામાં આવે છે. સ્વચ્છતા અને સફાઈનું કામ વિદ્યાર્થીઓ જાતે કરે છે. સ્વાવલંબી બનીને સ્વમાનપૂર્વક જીવન જીવવાની સંપૂર્ણ તાલીમ વિદ્યાર્થી અવસ્થામાં જ આ સંસ્થા આદિવાસી બાળકોને આપે છે. અલબત્ત, મારે મન તો આ બધા કરતાંય વિશેષ અહીંનાં બાળકોને સંસ્કારમય વાતાવરણ પૂરું પાડવામાં આવે છે તે છે. શિક્ષણની સાથોસાથ વ્યક્તિત્વના બહુમુખી વિકાસનું અને બાળકનું સંસ્કાર-ઘડતર કરતી આવી શિક્ષણસંસ્થાઓ ભારતભરમાં આંગળીના વેઢે ગણી શકાય એટલી જ હશે. આ શિક્ષણસંસ્થાના પરિસરમાં પગ મૂકતાં જ આપણને પ્રાચીન વિદ્યાપીઠ કે તપોવન જેવી સંસ્થાનો સાક્ષાત્કાર થતો હોય એવું ફીલ થાય છે. આપણે ત્યાં એવી અનેક શિક્ષણ સંસ્થાઓ અને જાહેર સંસ્થાઓ પણ છે કે જ્યાં પ્રવૃત્તિઓ માત્ર પેપર પર જ હોય છે, વાસ્તવમાં કશું જ થતું નથી હોતું, પરંતુ અહીં એક પણ પ્રવૃત્તિ એવી નથી કે જે માત્ર પેપર ઉપર હોય અને જેનું ઉત્કૃષ્ટ પરિણામ વિદ્યાર્થીઓ દ્વારા ન મળતું હોય!